T. Cabaj, podpredseda NR SR: (2009-06-23):
Prerušujem rokovanie o tomto bode programu. Pani ministerka, ďakujem pekne za odôvodnenie návrhov. Takisto ďakujem pánovi spravodajcovi. Budeme pokračovať správou o činnosti prokuratúry Slovenskej republiky za rok  2008 . Správa je uverejnená ako tlač 1072 a správa výboru je uverejnené ako tlač 1072a. Správu uvedie generálny prokurátor Slovenskej republiky Dobroslav Trnka. Prosím, pán prokurátor, máte slovo. D. Trnka, generálny prokurátor SR: Vážený pán predsedajúci, vážené pani poslankyne, vážení páni poslanci, v súlade s § 11 zákona č. 153/2001 Z. z. o prokuratúre a v súlade s § 128 zákona č. 350/1996 Z. z. o rokovacom poriadku Národnej rady Slovenskej republiky predkladám správu o činnosti prokuratúry Slovenskej republiky za rok 2008. Pri hodnotení roku 2008 možno konštatovať, že prokuratúra úlohy, ktoré boli pred ňu postavené, splnila. Rok 2008 bol svojím spôsobom pre nás prelomový, pretože po niekoľkoročnej snahe sa konečne podarilo dosiahnuť navýšenie stavu prokurátorov a zamestnancov prokuratúry, pričom jednotlivé výberové konania ešte v súčasnosti prebiehajú. Na trestnom úseku došlo síce k miernemu, ale štatisticky zanedbateľnému poklesu kriminality, pričom ale na druhej strane sa v tomto roku podarilo ukončiť viaceré prípady veľmi závažnej trestnej činnosti, za ktorú súdy uložili niekoľko doživotných trestov odňatia slobody. V tomto smere musím spomenúť podiel prokurátorov Generálnej prokuratúry, ktorí priamo spolupracovali s prokurátormi krajských prokuratúr na prokurátorskom dozore týchto vecí. A práve neformálnosť a pravidelnosť výkonu prokurátorského dozoru dokázali tieto neraz veľmi staré prípady z roku 1998 dostať pred súd, kde momentálne sú v záverečných štádiách pojednávania. V tejto súvislosti treba pozitívne hodnotiť z našej strany spoluprácu s policajtmi, ktorí sú zaradení na Úrade boja proti organizovanej kriminalite, ktorí nielen dokázali svoju vysokú profesionalitu a patričné nasadenie, ale aj ľudskú odvahu. Ako vyplýva z hodnotenia jednotlivých krajských prokuratúr, spolupráca s ostatnými zložkami polície nebola na takej želateľnej úrovni, pričom sa vyskytovali časté chyby v nerešpektovaní pokynov prokurátorov. A je nevyhnutné, aby v budúcnosti vedúci funkcionári polície venovali tejto oblasti zvýšenú pozornosť. Je úplne jasné, že vzhľadom na prebiehajúcu hospodársku krízu možno reálne očakávať nárast nielen majetkovej kriminality, ako sú drobné krádeže a lúpeže, ale aj nárast závažnej hospodárskej kriminality. Bolo by preto potrebné zaujímať sa, a zrejme to bude aj predmetom môjho rokovania s ministrom spravodlivosti a aj v parlamente, či nezvážime možnosť zlepšiť finančné zabezpečenie orgánov, ktoré bojujú s kriminalitou, ako aj odbornú pripravenosť policajtov, nakoľko nie som presvedčený, že súčasný vzdelávací systém je absolútne bezchybný. V roku 2008, ako aj v predchádzajúcich rokoch sa páchatelia dopúšťali najmä majetkovej trestnej činnosti, pričom mimoriadne varujúcou je tá skutočnosť, že došlo k nárastu kriminality mladistvých páchateľov a tiež páchateľov z radov maloletých, ktorí nie sú trestne zodpovední. Potešujúca nie je ani informácia o náraste drogovej kriminality. Pre rok 2008 je charakteristické zvýšenie počtu prokurátorských previerok v trestných veciach a zvýšenie účasti prokurátorov na vyšetrovacích úkonoch. Týchto úkonov sa vlastne v tých závažných trestných veciach zúčastňujeme pravidelne. Pozitívne musím v tejto oblasti hodnotiť aj aktivitu prokurátorov, ktorí vykonávali dozor v miestach, kde sa vykonáva väzba, trest odňatia slobody, ochranné a ústavné liečenie, ochranná a ústavná výchova a v celách policajného zaistenia, kde prokurátori vykonali v roku 2008 celkovo 823 previerok a množstvo ďalších úkonov. Aj v roku 2008 pretrvávala zo strany niektorých politikov snaha riešiť politické spory alebo vzájomné spory prostriedkami trestného práva. Myslím si, že bolo veľmi správne zo strany prokuratúry, keď sme takýto postup pri riešení odmietli. V netrestnej oblasti v roku 2008 výrazne narástol počet podnetov na uplatnenie príslušných opatrení prokurátorov, a to v netrestnej oblasti, mimosúdnej, ako aj v netrestnej oblasti občianskosúdnej. Poznatky prokuratúry poukazujú na mnohé porušenia postupov orgánov verejnej správy i porušenia zákonnosti pri vydávaní rozhodnutí. Nepriaznivá je najmä situácia v dodržiavaní zákonnosti orgánmi územnej samosprávy, a to nielen pri prijímaní VZN, ale aj vo výkone prenesenej štátnej správy vo vybraných oblastiach. Povedané zjednodušene, naši starostovia, primátori a volení zástupcovia ľudu sa správajú ako gubernátori v niektorých oblastiach. V priebehu roku 2008 prokuratúra svojimi vstupmi v netrestnom úseku v niektorých závažných veciach prakticky na poslednú chvíľu zabránila platbám štátu vo výške niekoľkých desiatok miliárd korún. Sú to kauzy týkajúce sa TIPOS-u, Vodného diela Gabčíkovo,  Transpetrolu a teraz naposledy, ale tá už je z roku 2009, tzv. Duckého zmeniek. Prokuratúra aktívne pôsobila dlhé roky už aj v zabudnutom súdnom spore Zbrojovky Vsetín, a. s., v ktorej ide o určenie neplatnosti prevodu majetku štátu do tejto obchodnej spoločnosti nachádzajúcej sa v súčasnosti v konkurze. Krajský súd v Trenčíne potvrdil prvostupňové rozhodnutie Okresného súdu v Považskej Bystrici, ktorým došlo k vyhoveniu návrhu prokuratúry a bolo určené, že prevod majetku štátu do obchodnej spoločnosti Zbrojovka Vsetín je v časti týkajúcej sa pozemkov ležiacich na území Slovenskej republiky neplatný. Keďže český správca konkurznej podstaty zapísal do konkurznej podstaty aj pozemky nachádzajúce sa na území Slovenskej republiky, bola proti tomuto podá ďalšia vylučovacia žaloba, pričom na jej príprave sa významnou mierou podieľalo aj Ministerstvo zahraničných vecí Slovenskej republiky. Čo sa týka registra trestov, tento plnil svoje úlohy na značne vysokej úrovni. Podarilo sa nám opätovne otvoriť nové pracoviská na niektorých okresných prokuratúrach, kde sa vydávajú odpisy a výpisy z registrov trestov on line, čím sa vlastne podstatne zlepšili služby pre občanov. V roku 2008 sa začali práce na elektronickom prepojení národných registrov v rámci Európskej únie. Činnosť vojenskej prokuratúry a Úradu špeciálnej prokuratúry boli v roku 2008 dosť podstatne ovplyvnené úvahami a podaniami, ktoré mali viesť k zániku týchto inštitúcií. Napriek nepriaznivej situácii boli úlohy aj na týchto úsekoch splnené. Čo sa týka opatrení zameraných na zlepšenie činnosti aj dokonca tohto roka, aj v budúcom roku, máme v pláne dokončiť v roku 2009 prijatie všetkých právnych čakateľov, na čo nám boli vytvorené funkčné miesta. Toto je prakticky splnené už na 80 %. Čiže zrealizuje sa už jedno výberové konanie v jesenných mesiacoch. Čo sa týka aktívnej práce na novelách Trestného zákona a Trestného poriadku, samozrejme, sme na to pripravení cestou, o ktorej si budeme myslieť, že bude rozumná a nebude poznamenaná atakmi zo strany politikov a že sa vyhneme akýmkoľvek nejakým politickým rozporom, tak ako sme to mohli mať zaznamenané minulý týždeň pri špecializovanom trestnom senáte. Ale čakáme tam vlastne len na to, že vláda uvoľní Trestný zákon a Trestný poriadok do legislatívneho procesu po tom, čo bol proces zastavený a čakalo sa na rozhodnutie Ústavného súdu v kauze Špeciálneho súdu. Mám záujem zriadiť na Generálnej prokuratúre novú organizačnú zložku, ktorá sa bude zaoberať obzvlášť závažnou kriminalitou. Je to prakticky zámer, ktorý musí byť zrealizovaný, a to z toho dôvodu, že naozaj Úrad špeciálnej prokuratúry a špecializovaného súdu nemá taký záber, ako by sme si predstavovali v boji s organizovaným zločinom. Vidíte, že pri tých veciach, ktoré sme realizovali trebárs aj minulý týždeň a ktoré prebehli médiami, bohužiaľ, tie kvalifikácie, ktoré tam máme, nám vylučujú, aby boli títo páchatelia postavení pred Špecializovaný trestný súd. A tým pádom sa tým musia zaoberať aj ľudia, ktorých špeciálne určujem z Generálnej prokuratúry do týchto tímov. Takže myslím si, že vytvorenie novej organizačnej zložky na Generálnej prokuratúre je z mojej strany oprávnené. Čaká nás zhodnotiť stav zákonnosti v postupe a rozhodovaní vybraných správcov daní. Dobre viete, že tomuto štátu unikajú veľké peniaze nielen na colných únikoch, ale aj na daniach vzhľadom na tie aj mediálne kauzy, ktoré boli pertraktované. Čo sa týkali jednotlivých daňových riaditeľstiev, či už v Košiciach alebo v Prešove, alebo v Banskej Bystrici, alebo v Bratislave, nás vedú k tomu, že jednoducho sa budeme musieť v rámci toho všeobecného dozoru venovať práve tejto agende. Ďalší taký záväzok je v prípade zrušenia vojenskej prokuratúry zabezpečiť presun jej agendy a zamestnancov na civilnú súčasť prokuratúry. Toto je tam napísané z času, keď sa ešte nevedelo alebo nebolo presne rozhodnuté, čo bude s vojenskou prokuratúrou. Keďže som sa rozhodol neupravovať ich postavenie zákonom a neísť cestou vojenských súdov a nerušiť ich, tak tento bod prakticky je v súčasnosti pasé. Naším záujmom je, ďalej, rozšíriť pracoviská registra trestov na ďalšie okresné prokuratúry, na prepojenie on line, začať s výmenou údajov z registra trestov najskôr s Českou republikou a v priebehu roku 2009 s ďalšími vybranými štátmi Európskej únie. No tento bod je tu tiež dávaný, už takže je vlastne splnený, a to z toho titulu, že tá správa bola dávaná do Národnej rady pred dvomi mesiacmi. Minulý mesiac sme podpísali dohodu s českým registrom trestov, takže výmena registra trestov s Českou republikou on line už beží. A dnešného dňa odcestovali moji pracovníci do Lisabonu, kde sa idú podpisovať zmluvy z technickej aj z právnej stránky na prepojenie so štátmi Európskej únie, nakoľko minulý týždeň a predminulý týždeň prebehla tuná posledná záverečná konferencia, kde vlastne sa technicky otestovalo, či sme na to pripravení, a idú sa podpísať záverečné dohovory. Toľko z mojej strany k správe za rok 2008. Ďakujem za pozornosť.